Permezz tal-Baġit, il-Gvern wera li m’għandux bżonn jistenna erba’ baġits oħra qabel ma jwettaq dak li wiegħed. Il-Prim Ministru Joseph Muscat qal li dan il-baġit se jħalli aktar minn €60 miljun fi bwiet in-nies. Huwa qal li l-Gvern laqa’ r-reazzjoni pożittiva tal-imsieħba soċjali iżda wkoll ħa nota tal-kritika, fost oħrajn, tas-setturi tat-turizmu u s-saħħa. Dr Muscat spjega li permezz tal-Individual Investors Programme li bih barranin jistgħu jiksbu ċ-ċittadinanza Maltija, l-Gvern qed jantiċipa li jdaħħal €30 miljun s-sena id-dieħla li minhom 15-il miljun ser jmorru għal miżuri tal-baġit u  15-il miljun ewro oħra fil-fond nazzjonali ta’ żvilupp li għad irid jitwaqqaf. Dwar din l-iskema, il-Prim Ministru qal li ma jistax jifhem ir-reazzjoni tal-Oppożizzjoni, hekk kif qal li l-Gvern ilu minn Ġunju  jiddiskuti l-iskema taċ-ċittadinanza mal-Oppożizzjoni Il-Prim Ministru ddeskriva bħala “simplistiku” l-kalkolu tal-Kap tal-Oppożizzjoni li qassam iż-żieda mid-dħul fit-taxxi fuq kull ras. Bħala eżempju, il-Prim Ministru qal li Dr Busuttil qabad taxxi li l-iktar se jitħallsu mill-banek u l-kumpaniji tal-gaming f’Maltau  qabad ukoll l-ammont li se jidħol mill-IIP u iddividihom. “Il-poplu jaf li mhux hu se jħallashom dawn il-flus… dan hu żball enormi madornali min-naha tal-kap tal-Oppożizzjoni.” F’konferenza tal-aħbarijiet, Dr Muscat sostna li mill-mizuri addizjonali tad-dħul għal Gvern li saru fil-baġit, il-Gvern ser idahhal biss ftit aktar minn €21 miljun. Dwar dan, id-deputat Prim Ministru, Louis Grech innota li l-piż għal kull ċittadin se jkun ta’ madwar €55. Id-deputat Prim Ministru qal li bil-miżuri tal-baġit, ic-cittadin se jieħu madwar €206. Il-Prim Ministru qal li bejn ir-roħs fil-kontijiet tad-dawl u l-ilma u diversi miżuri oħra l-Gvern se jkun qed jagħti madwar €60 miljun minbarra l-kumpens għall-għoli tal-ħajja. B’reazzjoni għall-kritika tal-Oppożizzjoni –  li d-dejn se jiżdied b’nofs biljun ewro – il-Prim Ministru qal li dejn gdid se jkun qed jonqos għax se jonqos id-defiċit, waqt li nnota li n-nofs biljun hu dejn antik li hu responsabbli għalih il-Ġvern preċedenti. Dwar il-kritika li tnaqqsu €25 miljun mill-Ministeru tal-Ekonomija, Dr Muscat qal li minħabba ristrutturar tal-ministeri dawn il-flus marru f’ ministeri oħra. Dr Muscat qal li l-messaġġ tal-Gvern permezz ta’ dan il-baġit hu ta’ bżulija li jħajjar lil numru akbar ta’ nies jidħlu fis-suq tax-xogħol.